Puhuja: Eeva-Maria Maijala
Puolue: kesk
Päivämäärä: 2018-10-10 Arvoisa puhemies! Ensiksi kiitos Metsähallitukselle ja ympäristöministeriölle siitä, että tämä asia saatiin näin nopealla aikataululla vietyä eteenpäin. Olennaisin asia tässä on se, että Tankavaaran opastuskeskus alkaa jo olla korjausvaiheessa ja sen kävijämäärä on vähentynyt todella paljon. Nyt sitten pitäisi miettiä, mitä sille opastuskeskukselle tehtäisiin ja miten toimittaisiin. Ympärillä olisi kehittämis- ja yritystoimintaa, mutta nykysysteemillä se ei tule enää onnistumaan. Ja kuten jo aikaisemmin oli puhetta, valtion rahat alkavat vähenemään ja valtion rahoja ja Metsähallituksen tähän käyttämiä rahoja ei pystytä enää käyttämään siinä määrin, että pystyttäisiin todella kehittämään sitä alueen matkailutoimintaa. Tämän vuoksi on nyt tämä opastuskeskus siirrettävä mahdollisimman pikaisesti yritysmaailman käyttöön. Nyt tässä otettaisiin muutama hehtaari, 8—9 hehtaaria, UK-puistosta pois. Sinänsä se ei haittaa, kun samanaikaisesti on todella isompi, noin 100 hehtaarin alue tulossa lisää UK-puistoon elikkä pinta-ala tulee kokonaisuudessaan lisääntymään, ja varmasti suojeluarvoltaan siihen saadaan huomattavasti parempaa aluetta nyt sitten matkaan. Taloudellinen merkityshän tällä on, elikkä eihän se ilmaista ole, että joku kohde tulee yrittäjän tai muuhun käyttöön, ja sitten kun sitä rahaa saadaan, olisi erittäin hyvä ja tärkeää, että nämä rahat sitten käytettäisiin myöskin ihan korvamerkitysti tämän UK-kansallispuiston kehittämiseen, kun meillä on valtava määrä korjausvelkaa myös UK-puistossa. UK-puiston alueella on paljon pitkospuita, autiotupia, roskien keruuta, reittejä ja monia semmoisia kohteita, jotka tulisi korjata ja kunnostaa, mutta rahaa ei näytä riittävän mihinkään. Erityisesti Savukosken puolella, jota on muuten huomattava osa UK-puiston alueesta, näitä rakennelmia on jouduttu nyt sitten miettimään, että mitä siellä tehdään, ja on alettu jopa purkamaan kokonaan pois. Nyt toivon mukaan saamme näitä sitten taas edes jonkun verran korjattua. UK-puiston kompensaationa on tehty tämä Tankavaaran opastuskeskus aikoinaan. Kompensaatiokohteita — ja niistä puheita — on ollut aikoinaan monia muitakin. Erityisesti Savukosken puolella ovat nämä kompensaatioasiat nyt sitten keskusteluttaneet hyvin paljon vuodesta toiseen. Martti—Tulppio-tie on se, mistä on puhuttu nytten koko tämän UK-puiston ajan, eikä moni enää muistakaan, mikä se on, mutta kompensaationa se piti laittaa kuntoon, ja se on vieläkin tekemättä. Toinen asia sitten, mistä savukoskelaisena muistan muistuttaa, on se, että sinne luvattiin työpaikkoja. Meille on sanottu, että onhan niitä nyt sitten yrityksillä, yritysten kautta ostetaan palveluita, mutta tällä hetkellä ei Metsähallituksen luontopalvelupuolella ole yhtään työntekijää Savukosken puolella. Elikkä se siitä. Kokonaan toisena asiana nyt sitten ottaisin esiin nämä muut kansallispuistot. Posiolta on esitetty Korouoman kansallispuiston perustamista. Tunnen alueen ja olen todella lämmennyt sen alueen kansallispuistoksi muuttamisesta. Se aluehan on jo nyt kohteena aika tunnettu siitä, että se on Suomen paras ja hienoin jääkiipeilypaikka. Posion kunta ja alueen matkailuyrittäjät ovat esittäneet ja toivoneet, että siitä tulisi kansallispuisto. Kokonaisuudessaan minä en näe kyllä mitään estettä sille, etteikö sitä olisi todella järkevää siirtää kansallispuistostatukselle. Sitten otan esille vielä tämän Metsähallituksen roolin matkailun kehittämisessä. Jarmo Ratia on tehnyt selvityksen pari vuotta sitten siitä, mikä on Metsähallituksen rooli näissä Lapin matkailuasioissa. Siinä käytiin läpi maiden myyntiä matkailutoimintaan, maitten vuokraamista ja muutenkin Metsähallituksen roolia. Nämä eivät ole kehittyneet siitä tilanteesta minun näkemykseni mukaan ollenkaan. Elikkä siitä todella pitäisi käydä nytten vahvaa keskustelua avoimesti, mitä aletaan tekemään, koska Metsähallitus tarvitsisi valtion omistajaohjauspolitiikkaa siihen, että se on osa, merkittävä osa, Lapin matkailua. Se ei saa olla kilpailija, mutta kuitenkaan se ei saa olla myöskään hidastava este Lapin matkailun kehittämisessä. Lapin matkailu on yksi merkittävimmistä toiminnoista siinä, miten Lappia kehitetään.